Frode Sørensen (S), 2004-05-04:
Vi behandler jo nu to forslag om førstehjælpsundervisning, som næppe nogen kan undlade at se med sympati på.
Jeg skal i øvrigt ikke blande mig i debatten mellem Venstre og Dansk Folkeparti om, om der er forligsbrud med Dansk Folkepartis forslag, men konstaterer, at Dansk Folkeparti genfremsætter sit forslag fra 2001-2002.
Så skal jeg også gentage lidt af det, som den socialdemokratiske ordfører fra dengang nævnte, nemlig hvor vigtigt det er, at der ydes hurtig førstehjælp til mennesker, som har brug for det, inden professionelle hjælpere kommer til. Vi er enige i det vigtige i, at endnu flere danskere kan yde førstehjælp, og vi er af den opfattelse, at der faktisk også er rigtig mange danskere, der utrolig gerne vil lære det.
Så vi er altså enige i intentionerne, blot ikke lige, at det skal være folkeskolen, der tager sig af den opgave.
De Radikales forslag om at indføre 6 timers obligatorisk førstehjælpsundervisning med uddannede instruktører som en betingelse for at erhverve kørekort synes vi er et udmærket initiativ. Vi har lidt bidt mærke i de økonomiske beregninger, og hvis de holder vand, vil jeg sige
, at det så måske næsten snart er pjat at kalde det brugerbetaling.
Måske burde det kunne indgå i den betaling, kørelærerne skriver på regningen som sådan.
Så vil jeg ikke undlade at sige, at Socialdemokratiet jo i dag har fremsat sit beslutningsforslag om, at køreskoleundervisningen skal være betinget af, at man har bestået et grundlæggende kursus i førstehjælp.
Vi ønsker, at de nærmere krav skal fastsættes i kørekortbekendtgørelsen, idet vi finder, at det er et alment vigtigt samfundshensyn, at så mange danske borgere som muligt er i stand til at yde grundlæggende førstehjælp til personer, som bliver involveret i ulykker, herunder jo ikke mindst i færdselsulykker.
Det er vigtigt for os, at den enkelte person, som involveres i en ulykke uden måske selv at komme til skade, eller som overværer en ulykke, kan yde førstehjælp i stedet for hjælpeløst at se til. Hermed er vi vel i realiteten ligesom Dansk Folkeparti og Det Radikale Venstre af den opfattelse, at en førstehjælpsprøve kan give bilister en grundlæggende forståelse for konsekvenserne af trafikuheld og dermed forhåbentlig også bidrage til, at bilisterne får en bedre trafikkultur.
Vedrørende det sidste, som undervisningsministeren den 3. maj 2002 under behandlingen af beslutningsforslag nr. 87 nævnte, nemlig at der har været en arbejdsgruppe nedsat af Færdselssikkerhedskommissionen, kan jeg bekræfte det, som justitsministeren var inde på, og jeg skal gentage det her, for så kan vi jo få referatført, at vi er enige om den del af det.
Færdselssikkerhedskommissionen gav udtryk for, at det må anses for ønskeligt, at så stor en del af befolkningen som muligt på frivillig basis får teoretisk og praktisk kendskab til aktiv førstehjælp.
Arbejdsgruppen fremførte også, at kendskab til førstehjælp formentlig har en gunstig effekt på bilisternes egen adfærd i trafikken i form af øget risikobevidsthed, hvis uddannelsen er målrettet mod færdselssikkerhed og orienteres mod praktiske situationer.
Nu gik det jo meget hurtigt i justitsministerens tale
Vi kan jo så se i morgen, for jeg mener, at justitsministeren måske modsagde sig selv lidt, idet justitsministeren både var enig i, at det kunne have en gunstig effekt på bilisternes adfærd, men så samtidig mente, at det egentlig ikke var nødvendigt at gøre noget ved det, men det må vi så kigge på, når vi har referatet.
Trods ministerens sådan lidt skeptiske meninger på det her område ser vi frem til et godt udvalgsarbejde.
Nu har jeg jo varslet vores forslag, som givetvis kommer til behandling, og så kan vi vel tage alle tre forslag med ind i det her.
Så vil jeg til slut gerne sige, at selv om jeg ikke mener, at opgaven med undervisning i førstehjælp skal løses i 9. klasse, er jeg af den opfattelse, at det ville være godt, såfremt de grundlæggende regler om førstehjælp kunne udbydes på alle kommunale ungdomsskoler.
Det findes mange steder, men langtfra overalt, og det kunne jeg da sådan set godt tænke mig at det gjorde.
Så har jeg lovet Enhedslisten at sige, at de faktisk synes, at de to forslag, B 171 og 173, er meget fornuftige, og at de vil medvirke til et fornuftigt udvalgsarbejde derom.